Bahan Bacaan : 1 Tawarikh 28:9
Oleh. Elifas Tomix Maspaitella
Dan ale, Salomo, ale musti kanal Allah yang dolo ale pung papa sembah,lalu musti beribadah par Antua deng hati tulus, ikhlas deng rela, abis skang Antua tuh tau ale pung hati yang paling dalang,Antua mangarti ale pung niat samua. Kalu ale cari Antua, Antua seng lari dari ale, tapi kalu ale bale blakang kas tinggal Antua, itu par Antua bale blakang dari ale sudah tuh (I Taw.28:9)
Samua orang yang mangaku parcaya par Tuhan, dia musti tunju akang dalang kalakuang hidop hari-hari. Seng bisa di mulu bilang parcaya, padahal akang seng bawujud dalang kalakuang tiap hari. Satu hal yang bisa jadi bukti katong nih orang parcaya yaitu deng jalang ibadah. Alkitab yang katong baca tadi tunju ibadah tuh pung bagus akang ada di hal-hal macang yang katong mau bilang satu abis satu nih:
Kanal Tuhan. Samua orang yang datang ibadah tuh dia kanal Tuhan.
Coba katong lia sa. Katong tau lonceng gareja tuh Tuhan pung suara yang panggel katong datang par ibadah. Jadi kalu sapa yang dengar lonceng gareja lalu siap-siap par pi ibadah, itu artinya dia kanal Tuhan batul-batul sudah tuh. Kalu ada yang bilang dia kanal Tuhan mar dengar lonceng lalu pura-pura karja banya lalu tar pi ibadah, itu artinya dia batul kanal Tuhan mar kanal deng hati yang seng tulus, seng ikhlas deng seng rela. Katong musti usaha supaya tabiat macang bagitu tuh akang baubah jua. Su seng jamang lai par bilang 'nanti kong' par Tuhan pung suara. Antua seng pastiu panggel, lalu Antua jua seng pastiu par tunggu katong datang.
Cari Tuhan. orang parcaya tuh dong cari Tuhan seng jao.
Tuhan tuh dekat deng dong, lalu sabang waktu dong baku dapa Antua. Ada orang yang bilang bagini, seng pi ibadah jua dia bisa baku dapa deng Tuhan di tampa karja, tampa barmaeng, deng sagala tampa. Batul! Tuhan tuh Antua ada di sagala tampa deng sagala waktu. Mar jang lupa, kalu katong hati karas par dengar Antua suara, Antua ada tuh jua, mar katong biking macang Antua seng ada lalu seng lia katong. Mar kalu katong dengar Antua suara lalu datang cari Antua di tampa yang Antua su pilih, Antua suka baku dapa deng katong samua.
Dekat deng Tuhan. Orang dengar Tuhan pung suara lalu datang cari Antua, dong hidop dekat deng Tuhan.
Katong pung ayat Alkitab tadi akang bilang bagini: 'kalu ale cari Antua, Atnau seng lari dari ale, tapi kalu ale bale blakang kas tinggal Antua, itu par Antua bale blakang dari ale sudah tuh'. Akang pung maksud bagini: kalu katong dekat deng Antua, Antua dekat lai. Tagal dekat Antua mangarti katong pung isi hati yang paleng dalang. Bayangkan saja, kalu Antua mangarti katong macang bagitu, minta apa saja pasti Antua kasih. Lalu katong seng hidop deng susah hati. Abis skang katong mangarti Antua, Antua jua mangarti katong.
Jadi ibadah tuh akang pung bagus di situ. Katong kanal Tuhan, katong baku dapa deng Antua, lalu katong hidop dekat deng Antua. (*)